KOMISIJOS REGLAMENTAS (EB) Nr. 835/2008
2008 m. rugpjūčio 22 d.
dėl užstatų, susijusių su tam tikromis jautienos sektoriaus importo tarifinėmis kvotomis, grąžinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 144 straipsnio 1 dalį kartu su 4 straipsniu,
kadangi:
(1)
2008 m. sausio 17 d. Komisijos sprendimu 2008/61/EB, iš dalies keičiančiu Tarybos sprendimo 79/542/EEB II priedo nuostatas dėl šviežios galvijienos importo iš Brazilijos (2), buvo iš dalies pakeisti galvijienos importo iš Brazilijos reikalavimai. Sprendime nurodyta, kad galima leisti toliau saugiai importuoti tik sustiprinus Bendrijai tiekiamų eksporto reikalavimus atitinkančių gyvūnų kilmės ūkių kontrolę bei stebėseną ir Brazilijai sudarius preliminarų tokių patvirtintų ūkių, už kuriuos garantuojama, sąrašą.
(2)
Be to, pirmojoje 2008 m. pusėje Argentinos valdžios institucijos priėmė tam tikras priemones, kurios paveikė įprastinius prekybos jautiena srautus iš šios trečiosios šalies į Bendriją.
(3)
Atsižvelgiant į šias konkrečias aplinkybes, 2008 m. balandžio 3 d. Komisijos reglamentu (EB) Nr. 313/2008, kuriuo nukrypstama nuo Reglamento (EB) Nr. 1445/95 galvijienos importo iš Brazilijos reikalavimų atžvilgiu (3), numatyta galimybė importo licencijų, išduotų pagal tam tikras jautienos sektoriui nustatytas importo tarifines kvotas, galiojimą pratęsti iki 2008 m. birželio 30 d.
(4)
Ūkinės veiklos vykdytojams, prieš įsigaliojant Sprendimui 2008/61/EB gavusiems teises importuoti jautieną pagal importo tarifines kvotas, nurodytas 2007 m. gegužės 11 d. Komisijos reglamente (EB) Nr. 529/2007, leidžiančiame pradėti naudoti KN kodu 0202 klasifikuojamos sušaldytos galvijienos bei KN kodu 0206 29 91 klasifikuojamų produktų importo tarifinę kvotą ir numatančiame jos administravimą 2007 m. liepos 1 d.-2008 m. birželio 30 d. laikotarpiu (4), ir 2007 m. gegužės 16 d. Komisijos reglamente (EB) Nr. 545/2007, kuriuo leidžiama naudoti sušaldytos ir perdirbimui skirtos jautienos importo tarifinę kvotą ir nustatomas jos administravimas (2007 m. liepos 1 d.-2008 m. birželio 30 d.) (5), ir toliau kilo rimtų praktinių sunkumų importuoti produktus iki laikotarpio, kuriam skirta importo tarifinė kvota, pabaigos. Todėl iki 2008 m. liepos 1 d. nepasinaudota didele operatoriams skirtų importo teisių dalimi. Atsižvelgiant į šias konkrečias aplinkybes, reikia numatyti, kad pateikti užstatai, susiję su tomis importo teisėmis, kuriomis iki 2008 m. liepos 1 d. nebuvo pasinaudota, tam tikromis sąlygomis turėtų būti grąžinti.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Suinteresuotųjų šalių prašymu su importo teisėmis susiję užstatai, pateikti taikant Reglamento (EB) Nr. 529/2007 5 straipsnio 2 dalį ir Reglamento (EB) Nr. 545/2007 6 straipsnio 3 dalį, grąžinami tokiomis sąlygomis:
a)
pareiškėjas pateikė paraišką ir jam buvo suteiktos importo teisės pagal kvotą, nurodytą:
i)
Reglamento (EB) Nr. 529/2007 1 straipsnio 1 dalyje arba
ii)
Reglamento (EB) Nr. 545/2007 1 straipsnyje;
b)
iki 2008 m. liepos 1 d. importo teisėmis pasinaudota tik iš dalies arba iš viso nepasinaudota.
2. 1 dalyje nurodytų užstatų dalys grąžinamos proporcingai pagal importo teises, kuriomis nepasinaudota iki 2008 m. liepos 1 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugpjūčio 22 d.